b'\n_START_ARTICLE_\nAldimir\n_START_SECTION_\n\xc5\xbdivljenje\n_START_PARAGRAPH_\nAdimir je bil kumanskega porekla, verjetno iz vladarske rodbine Terterova. Bolgarski zgodovinar Plamen Pavlov meni, da so njegovi predniki pribe\xc5\xbeali v Bolgarijo iz Ogrskega kraljestva po uporu leta 1241. Njegov sorodnik ali celo neposredni prednik je bil vladar Koten. Pavlov razen tega trdi, da njegovo ime v kuman\xc5\xa1\xc4\x8dini pomeni "segret z \xc5\xbeelezom". _NEWLINE_Aldimirjeva mo\xc4\x8d se je okrepila s prihodom njegovega starej\xc5\xa1ega brata Jurija I. na bolgarski prestol. Jurij je vladal do leta 1292. Med njegovim vladanjem je dobil Aldimir visok naslov despot in verjetno polo\xc5\xbeaju primerno apana\xc5\xbeo. Njegove posesti so od sedanjega Slivena segale  do Kazanlaka na vzhodu in Karlova na zahodu. Najve\xc4\x8dje mesto na njegovem ozemlju je bil Kran. Posesti je obdr\xc5\xbeal do okoli leta 1298, se pravi  \xc5\xa1e dolgo po koncu Jurijeve vladavine. _NEWLINE_Po Jurijevem odstopu je moral Aldimir zbe\xc5\xbeati v tujino. Mogo\xc4\x8de je, da je pobegnil z bratom  Bizantinsko cesarstvo, vendar se je nedolgo zatem naselil v Zlati hordi. Z dovoljenjem Mongolov se je morda leta 1298 vrnil v Bolgarijo. _NEWLINE_Vladavina carja Smileca se je kon\xc4\x8dala z njegovo smrtjo leta 1298. Nasledil ga je mladoletni Ivan IV. Smilec. V njegovem imenu je kot regentka vladala njegova mati Smilcena. Aldimir je Smilceni obljubil zvestobo in zato dobil nazaj svoje prej\xc5\xa1nje ozemlje. Da bi utrdil svojo oblast v Kranu, se je verjetno konec leta 1298 poro\xc4\x8dil s Smilcenino h\xc4\x8derko, princeso Marino. Z imenovanjem Aldimirja za kranskega despota je Smilcena zavarovala svoje ozemlje pred bratoma Radoslavom in Vojsilom, ki sta iz bizantinskega ozemlja delovala proti bolgarski oblasti. Aldimir je bil med Smilceninim regentstvom eden od najvplivnej\xc5\xa1ih velika\xc5\xa1ev v Bolgariji. Teodor Metohit pi\xc5\xa1e, da je bil regentkina desna roka. Zelo mogo\xc4\x8de je bil vpleten v pogajanja med Srbijo in Bizantinskim cesarstvom za sklenitev zakona med kraljem \xc5\xa0tefanom Milutinom in Andronikovo h\xc4\x8derko Simonido. _NEWLINE_Leta 1299 je Jurijev sin in Aldimirjev ne\xc4\x8dak Teodor Svetoslav (vladal 1300-1322), legitimni naslednik bolgarskega prestola, s pomo\xc4\x8djo mongolske vojske napadel Bolgarijo. Novica o napadu je zadostovala, da so Smilcena, Ivan IV. in Aldimir pobegnili v Kran. Naslednje leto je Smilecov brat, sebastokrator Radoslav, podprl pohod proti Aldimirju, vendar je bil pora\xc5\xbeen in ujet. Aldimir ga je ukazal oslepiti in ga prisilil na vrnitev v Solun. Ujete bizantinske generale je kot ujetnike poslal Teodorju Svetoslavu. S tem dejanjem mu je dokazal svojo zvestobo in v zameno dobil novo apana\xc5\xbeo.  Kranski despotat se je raz\xc5\xa1iril na vzhod do  trdnjav Jambol in Laradeja pri sedanjem Karnobatu._NEWLINE_\xc4\x8cetudi je bil Aldimir uradno zvest Teodorju Svetoslavu, je car v prisotnosti Smilcene in Ivana na njegovem dvoru videl gro\xc5\xbenjo. Razen tega je Aldimir morda potihem \xc5\xbeelel postati bolgarski car. Po zmagi Bolgarov nad bizantinsko vojsko v bitki pri Skafidi leta 1304 je Aldimir Bizantincem ponudil svoje zavezni\xc5\xa1tvo proti bolgarskemu carju in konec leta 1305 dokon\xc4\x8dno prestopil na njihovo stran. Car mu je odvzel apana\xc5\xbeo in ponovno vzpostavil svojo neposredno oblast nad Kranom. Aldemar je bil na pohodu morda ubit, ker se  kasneje ni\xc4\x8d ve\xc4\x8d ne omenja. Njegova vdova Marija in njun sin Ivan Dragu\xc5\xa1in sta uspela pobegniti v Srbijo, kjer se je Marija kasneje poro\xc4\x8dila s \xc5\xa0tefanom De\xc4\x8danskim. Ko je srbski prestol zasedel \xc5\xa0tefan Du\xc5\xa1an, je Aldimirjevega sina Ivana Dragu\xc5\xa1ina postavil za vladarja v Makedoniji. _NEWLINE_Ktitorska portreta Marine in sina Jovana Dragu\xc5\xa1ina sta v samostanu Polo\xc5\xa1ko  pri Kavadarcih, kjer je bil pred letom 1430 pokopan Jovan Dragu\xc5\xa1in.'